ทิสโก้คว้าจังหวะส่ง”ไทย อิควิตี้ ทริกเกอร์”กอง 21 เป้าเลิกโครงการ 8% ใน 8 เดือน
ทิสโก้คว้าจังหวะหุ้นไทยดิ่งแรง ส่ง "กองทุนเปิด ทิสโก้ ไทย อิควิตี้ ทริกเกอร์ 8%" กองที่ 21 ช้อนหุ้นไทยพื้นฐานดี หลัง SET Index หลุด 1,400 จุด เป้าหมายเลิกโครงการที่ 8% ใน 8 เดือน มูลค่าจองซื้อขั้นต่ำ 5,000 บาท เสนอขาย 19-21 ส.ค. 58 นี้
19 ส.ค. 2558

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด เปิดเผยว่า จากเหตุการณ์ที่ส่งผลให้ตลาดหุ้นไทยดิ่งลงแรงในต้นสัปดาห์ที่ผ่านมา ซึ่งทำให้ SET Index ปรับฐานลงแรงสู่ระดับต่ำกว่า 1,400 จุดนั้น ล่าสุด เพื่อเป็นการแนะนำการลงทุนในจังหวะเวลาที่เหมาะสม บลจ. ทิสโก้ จึงเปิดเสนอขาย “กองทุนเปิด ทิสโก้ ไทย อิควิตี้ ทริกเกอร์ 8% #21” (TISCO Thai Equity Trigger 8% Fund 21) โดยตั้งเป้าหมายเลิกโครงการที่ 8%ภายใน 8 เดือน หรือ ณ เวลาใดเวลาหนึ่งหลังจากเปิดให้ผู้ถือหน่วยลงทุนซื้อขายสับเปลี่ยนได้ทุกวันทำการ เปิดเสนอขายครั้งแรก 19 -21 ส.ค. 58 นี้
ทั้งนี้ “กองทุนเปิด ทิสโก้ ไทย อิควิตี้ ทริกเกอร์ 8% #21” เป็นกองทริกเกอร์ฟันด์เน้นลงทุนในหุ้นไทยที่มีปัจจัยพื้นฐานดี ลงทุนในหุ้นสามัญของบริษัทจดทะเบียนในตลาดหลักทรัพย์แห่งประเทศไทย (SET)และ/หรือตลาดหลักทรัพย์เอ็มเอไอ (mai) โดยมีมูลค่าโครงการ 1,000 ล้านบาท มูลค่าจองซื้อขั้นต่ำ 5,000 บาท